Birgitte Josefsen (V), 2007-01-16:
I Venstre er vi af den opfattelse, at det er god politik, god skik og god tone at have et godt samarbejde og et godt forhold til sine naboer, og overordnet set er det jo det hovedbudskab, der er i det samarbejde, der er etableret imellem EU-landene og middelhavslandene.
Op gennem tiden har der været en tæt relation imellem enkeltstående EU-lande og middelhavslandene, men fra 1995 har vi kunnet konstatere, at der er etableret et organiseret samarbejde.
Vi kan vel godt betegne det samarbejde, der har udviklet sig siden 1995, som en succes.
Samarbejdet mellem EU og Middelhavslandene er etableret, og der er fokuseret på at udvikle nogle positive og konstruktive samarbejdsflader.
Jeg har især hæftet mig ved fem hovedpunkter: Der fokuseres på et samarbejde, der retter sig mod det politiske og det sikkerhedsmæssige; der er et samarbejde, der fokuserer på økonomisk udvikling; der er et samarbejde, der sætter fokus på de værdier, som vi er meget optaget af, nemlig at udvikle demokrati og sætte fokus på menneskerettigheder; og der er et tæt samarbejde i forbindelse med bekæmpelsen af terror.
Det, jeg synes er interessant i den her sammenhæng, er, at vi i det her forum har kunnet se, at der er etableret en fælles adfærdskodeks mellem de arabiske lande og Israel, og så er der ikke mindst sat fokus på at styrke kvindernes ligestilling.
Ved at holde fokus på disse hovedområder håber vi i Venstre, at det vil føre til, at bl.a. de sociale forskelle mellem lande nord og syd for Middelhavet udlignes.
Hidtil har EU’s rolle i samarbejdet drejet sig meget om det økonomiske samarbejde.
Og det er jo ikke nogen hemmelighed, at EU som donorland er en økonomisk sværvægter i Middelhavspolitikken og er blevet en betydelig og afgørende faktor med hensyn til at styrke den økonomiske udvikling i regionen.
Jeg er sikker på, at fremtiden i højere grad vil komme til at dreje sig om at sætte fokus på det sikkerhedspolitiske i området, men også om stadig væk at have fokus på at udvikle den økonomiske vækst.
En liberalisering af handel med varer og etablering af et frihandelsområde ser vi som en positiv udvikling, så set fra Venstres stol er det her et positivt samarbejde.
Det, vi har hæftet os ved at der er lavet aftale om imellem EU-landene, er jo, at det samarbejde, der skal pågå, alene skal handle om, at højtuddannede specialister kan bevæge sig fra Middelhavslandene og ind i EU og levere tjenesteydelser.
Det er en positiv udvikling.
Vi er ikke så optaget af det, der er pågået indtil nu, men er mere optaget af det, der skal pågå fremadrettet.
Derfor håber vi, at den strategi, som EU-landene i fællesskab har lagt for dagen, vil føre til en yderligere positiv udvikling og et samarbejde imellem EU og Middelhavslandene.
Jeg vil gerne i forbindelse med denne forespørgsel på vegne af Venstre og Det Konservative Folkeparti fremsætte følgende: Forslag til vedtagelse
»Folketinget noterer sig regeringens redegørelse for udviklingen i Euro-Middelhavs-partnerskabet de seneste år, herunder vedrørende etablering af et frihandelsområde mellem EU-landene og partnerlandene.
Folketinget opfordrer regeringen til aktivt at bidrage til en styrkelse af Euro-Middelhavspartnerskabet med særligt fokus på etablering af et frihandelsområde, samarbejde om migration samt gennemførelse af politiske, økonomiske og sociale reformer i partnerlandene.«